泰：《乾》、《坤》二象，合為一運。天入地交《泰》，萬物生焉。小往大來，陽長陰危，金土二氣交合。《易》云：「泰者、通也。」通於天地，長於品彙，陽氣內進，陰氣升降，升降之道，成於《泰》象，與《乾》為飛伏。三公立九三為世，上六、宗廟為應，候建始丁酉至壬寅，積筭起壬寅至辛丑，周而復始。五星從位起鎮星，軫宿從位降甲辰，分氣候二十八，地下有天。陽道浸長不可極，極則否成，存《泰》之義，在於六五。陰居陽位，能順於陽，陰陽相納，二氣相感，終於《泰》道，外卦純陰，陽來剛柔成于《震》象，降陽升，居《乾》上成《大壯》。